BERETNING

om årsregnskabet for fællesforetagendet for initiativet om innovative lægemidler for regnskabsåret 2017 med fællesforetagendets svar

(2018/C 452/07)

INDHOLD

Punkt side INDLEDNING 1-12 58 Oprettelse af fællesforetagendet for initiativet om innovative lægemidler 1-2 58 Ledelse 3-5 58 Målsætninger 6 58 Ressourcer 7-11 58 Kommissionens evalueringer 12 59 ERKLÆRING 13-25 59 Erklæring om regnskabernes rigtighed 14 59 Erklæring om lovligheden og den formelle rigtighed af de indtægter, der ligger til grund for regnskaberne 15 59 Erklæring om lovligheden og den formelle rigtighed af de betalinger, der ligger til grund for regnskaberne 16 59 Den øverste og den daglige ledelses ansvar 17-19 60 Revisors ansvar for revision af regnskaberne og de underliggende transaktioner 20-25 60 BUDGETMÆSSIG OG ØKONOMISK FORVALTNING 26-36 61 Gennemførelse af 2017-budgettet 26-27 61 Gennemførelse af det flerårige budget under RP7 28-32 61 Gennemførelse af det flerårige budget under Horisont 2020 33-36 61 INTERN KONTROL 37-39 62 Ramme for intern kontrol 37-39 62 ANDRE SPØRGSMÅL 40 62 Mobilisering af bidrag fra medlemmerne fra industrien 40 62 OPLYSNINGER OM KOMMISSIONENS EVALUERINGER 41-42 63 BILAG — OPFØLGNING PÅ TIDLIGERE ÅRS BEMÆRKNINGER … 64 FÆLLESFORETAGENDETS SVAr 65

INDLEDNING

Oprettelse af fællesforetagendet for initiativet om innovative lægemidler

1. Fællesforetagendet for initiativet om innovative lægemidler, der ligger i Bruxelles, blev oprettet i december 2007 ( 1 ) for en periode på ti år og begyndte at arbejde uafhængigt den 16. november 2009. I maj 2014 vedtog Rådet en ny oprettelsesforordning og forlængede fællesforetagendet indtil 31. december 2024 ( 2 )

2. Fællesforetagendet for IMI er et offentlig-privat partnerskab for forskning i sundhed og innovation. Fællesforetagendets stiftende medlemmer er Den Europæiske Union repræsenteret ved Kommissionen og lægemiddelsektoren repræsenteret ved Den Europæiske Sammenslutning af Farmaceutindustriforeninger (EFPIA).

Ledelse

3. Ledelsesstrukturen i fællesforetagendet for IMI omfatter bestyrelsen, den administrerende direktør, det videnskabelige udvalg, gruppen af repræsentanter for staterne, de strategiske styringsgrupper og interessentforummet.

4. Bestyrelsen er det vigtigste beslutningstagende organ og har ansvaret for fællesforetagendets operationer og tilsynet med dets aktiviteter. Bestyrelsen er sammensat af ti bestyrelsesmedlemmer, der repræsenterer IMI's to stiftende medlemmer ligeligt. Den administrerende direktør er ansvarlig for den daglige ledelse af fællesforetagendet.

5. Det videnskabelige udvalg, gruppen af repræsentanter for staterne, de strategiske styringsgrupper og interessentforummet er rådgivende organer. Det videnskabelige udvalg er sammensat af videnskabelige eksperter fra forskellige områder og fremsætter anbefalinger til bestyrelsen. Gruppen af repræsentanter for staterne, som består af repræsentanter for EU's medlemsstater og de lande, der er tilknyttet EU's forskningsprogrammer, giver strategiske udtalelser til bestyrelsen. Strategiske styringsgrupper, som omfatter repræsentanter for medicinalfirmaer, Europa-Kommissionen og det videnskabelige udvalg, koordinerer IMI's projekter indbyrdes og med EU's bredere forskningsprogrammer. Interessentforummet er en årlig begivenhed, hvor fællesforetagendet for IMI's interessenter drøfter IMI's seneste aktiviteter og planer.

Målsætninger

6. Målsætningen for fællesforetagendet for IMI er at forbedre sundheden ved at fremskynde udviklingen af og patienters adgang til innovative lægemidler, især på områder, hvor der er et uopfyldt medicinsk eller socialt behov. Fællesforetagendet for IMI søger at fremme samarbejdet mellem centrale aktører inden for forskning i sundhedspleje, herunder universiteter, lægemiddelindustrien og andre industrier, små og mellemstore virksomheder (SMV'er), patientorganisationer og lægemiddellovgivere.

Ressourcer

7. EU's maksimale bidrag til aktiviteterne under IMI1-programmet (2008-2013) udgør én milliard euro, som afholdes over det syvende rammeprogram ( 3 ) . Bidragene fra medlemmerne i den farmaceutiske sektor skal være lig med EU's bidrag.

8. EU's maksimale bidrag til aktiviteterne under IMI2-programmet (2014-2024) udgør 1 638 millioner euro, som skal finansieres fra programmet Horisont 2020. Af dette beløb kan højst 1 425 millioner euro anvendes til at modsvare bidraget fra EFPIA og op til 213 millioner euro kan anvendes til at modsvare bidragene fra andre selskaber og universiteter, der beslutter at tilslutte sig fællesforetagendet for IMI som medlemmer eller associerede partnere ( 4 )

9. EFPIA skal bidrage med ressourcer på mindst 1 425 millioner euro til fællesforetagendets drifts- og administrationsomkostninger. Fremtidige øvrige medlemmer eller associerede partnere i IMI2-programmet skal bidrage med ressourcer, der svarer til de beløb, de forpligtede sig til, da de blev medlemmer eller associerede partnere.

10. Fællesforetagendets administrationsomkostninger er begrænset til 85,2 millioner euro, som dækkes gennem kontantbidrag fra medlemmerne, som fordeles ligeligt mellem EU og de andre industrimedlemmer på årsbasis ( 5 )

11. I 2017 var det endelige budget for fællesforetagendet for IMI på 206,4 millioner euro (2016: 263,4 millioner euro). Fællesforetagendet havde pr. 31. december 2017 49 ansatte (2016: 41) ( 6 )

Kommissionens evalueringer

12. Kommissionen færdiggjorde den endelige evaluering af fællesforetagendets RP7-aktiviteter og den foreløbige evaluering af dets Horisont 2020-aktiviteter i juni 2017, og de blev efterfulgt af forskellige handlingsplaner udarbejdet af fællesforetagendet med henblik på at adressere de anbefalinger, der var fremsat i evalueringerne. I den forbindelse medtager vi et afsnit vedrørende fællesforetagendets handlingsplaner som svar på evalueringerne, som udelukkende er beregnet til orientering og ikke udgør en del af vores revisionserklæring.

ERKLÆRING 13. Vi har: a) revideret fællesforetagendets regnskaber, som omfatter årsregnskabet (7) og beretningerne om budgetgennemførelsen (8), for det regnskabsår, der afsluttedes den 31. december 2017, og b) efterprøvet lovligheden og den formelle rigtighed af de transaktioner, der ligger til grund for dette regnskab, som fastsat i artikel 287 i traktaten om Den Europæiske Unions funktionsmåde (TEUF). Erklæring om regnskabernes rigtighed 14. Det er vores opfattelse, at fællesforetagendets regnskaber for det regnskabsår, der afsluttedes den 31. december 2017, i alt væsentligt giver et retvisende billede af fællesforetagendets finansielle stilling pr. 31. december 2017 og af resultaterne af dets transaktioner, pengestrømme og bevægelser på nettoaktiver i det afsluttede regnskabsår, i overensstemmelse med dets finansforordning og de regnskabsregler, Kommissionens regnskabsfører har fastlagt. Disse er baseret på de internationalt anerkendte regnskabsstandarder, der anvendes i den offentlige sektor. Erklæring om lovligheden og den formelle rigtighed af de indtægter, der ligger til grund for regnskaberne 15. Det er vores opfattelse, at de indtægter, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Erklæring om lovligheden og den formelle rigtighed af de betalinger, der ligger til grund for regnskaberne 16. Det er vores opfattelse, at de betalinger, der ligger til grund for regnskaberne for det regnskabsår, der afsluttedes den 31. december 2017, i alt væsentligt er lovlige og formelt rigtige. Den øverste og den daglige ledelses ansvar 17. Ifølge artikel 310-325 i TEUF og fællesforetagendets finansforordning er den daglige ledelse ansvarlig for at udarbejde og aflægge regnskaberne på grundlag af de internationalt anerkendte regnskabsstandarder, der anvendes i den offentlige sektor, samt for lovligheden og den formelle rigtighed af de transaktioner, der ligger til grund for regnskaberne. Dette ansvar omfatter udformning, gennemførelse og opretholdelse af intern kontrol, som sikrer, at der udarbejdes og aflægges et årsregnskab uden væsentlig fejlinformation, uanset om denne skyldes besvigelser eller fejl. Den daglige ledelse er også ansvarlig for at sikre, at de aktiviteter, finansielle transaktioner og oplysninger, der fremgår af årsregnskabet, er i overensstemmelse med de myndighedsregler, der gælder for dem. Fællesforetagendets daglige ledelse bærer det endelige ansvar for lovligheden og den formelle rigtighed af de transaktioner, der ligger til grund for regnskaberne. 18. Ved udarbejdelsen af regnskaberne er den daglige ledelse ansvarlig for at vurdere fællesforetagendets evne til at fortsætte driften, idet den i relevante tilfælde oplyser om forhold med relation til fortsat drift og anvender regnskabsprincippet om fortsat drift. 19. Den øverste ledelse er ansvarlig for at overvåge fællesforetagendets regnskabsaflæggelse. Revisors ansvar for revision af regnskaberne og de underliggende transaktioner 20. Vores mål er at opnå høj grad af sikkerhed for, om fællesforetagendets regnskaber er uden væsentlig fejlinformation, og om de transaktioner, der ligger til grund for dem, er lovlige og formelt rigtige, samt på grundlag af vores revision at afgive en erklæring til Europa-Parlamentet og Rådet eller andre dechargemyndigheder om regnskabernes rigtighed og de underliggende transaktioners lovlighed og formelle rigtighed. Høj grad af sikkerhed er imidlertid ikke en garanti for, at en revision altid vil føre til opdagelse af væsentlige fejlinformationer og tilfælde af manglende regeloverholdelse. Fejlinformationer og tilfælde af manglende regeloverholdelse kan skyldes besvigelser eller fejl og betragtes som væsentlige, hvis det med rimelighed kan forventes, at de enkeltvis eller sammenlagt påvirker brugeres økonomiske beslutninger, der træffes på grundlag af regnskaberne. 21. En revision omfatter udførelse af handlinger for at opnå revisionsbevis vedrørende beløbene og oplysningerne i regnskaberne og de underliggende transaktioners lovlighed og formelle rigtighed. De valgte handlinger afhænger af revisors vurdering, herunder vurderingen af risiciene for, at der er væsentlig fejlinformation i regnskaberne, og for, at de underliggende transaktioner i væsentligt omfang ikke opfylder kravene i Den Europæiske Unions retlige ramme, uanset om dette skyldes besvigelser eller fejl. Ved disse risikovurderinger overvejer revisor intern kontrol, der er relevant for fællesforetagendets udarbejdelse og aflæggelse af regnskaber, der giver et retvisende billede, og at de underliggende transaktioner er lovlige og formelt rigtige, med henblik på at udforme revisionshandlinger, der er passende efter omstændighederne, men ikke med det formål at afgive en erklæring om effektiviteten af intern kontrol. En revision omfatter endvidere vurdering af, om den anvendte regnskabspraksis er passende, og om de regnskabsmæssige skøn, som den daglige ledelse har foretaget, er rimelige, samt en vurdering af den samlede præsentation af regnskaberne. 22. Med hensyn til indtægterne kontrollerer vi tilskuddet fra Kommissionen og undersøger fællesforetagendets procedurer for opkrævning af gebyrer og andre indtægter. 23. Med hensyn til udgifterne undersøger vi betalingstransaktionerne, når udgifterne er afholdt, registreret og godkendt. Denne undersøgelse omfatter alle kategorier af betalinger (inklusive betalinger vedrørende køb af aktiver) i det år, hvor de foretages, undtagen forskud. 24. I forbindelse med udarbejdelsen af denne beretning og revisionserklæring tog vi det revisionsarbejde, der er udført af den uafhængige eksterne revisor i relation til fællesforetagendets regnskaber, med i betragtning som fastsat i artikel 208, stk. 4, i EU's finansforordning ( 9 )

25. Bemærkningerne i det følgende drager ikke Revisionsrettens erklæring i tvivl.

BUDGETMÆSSIG OG ØKONOMISK FORVALTNING

Gennemførelse af 2017-budgettet

26. Det endelige disponible budget for 2017 til gennemførelse af programmer under RP7 og Horisont 2020 omfattede 322,4 millioner euro i forpligtelsesbevillinger og 206,4 millioner euro i betalingsbevillinger. Udnyttelsesgraden for forpligtelsesbevillingerne og betalingsbevillingerne var på henholdsvis 97 % og 72 %. Den lave udnyttelsesgrad for betalingsbevillingerne skyldtes hovedsagelig en reducering eller udsættelse af kliniske forsøg vedrørende nogle store og komplekse projekter under programmerne vedrørende antimikrobiel resistens og Ebola samt forsinkelser i indgåelsen af tilskudsaftaler i forbindelse med indkaldelser under Horisont 2020.

27. Tæt på udgangen af 2017 beløb de uudnyttede betalingsbevillinger fra tidligere år sig til 78,7 millioner euro. Fællesforetagendets bestyrelse godkendte derfor i juli 2017 en reducering af de nye betalingsbevillinger (aktionsudgifter) for det år med 56 millioner euro ( 10 ) og i november 2017 en reducering af de akkumulerede uudnyttede betalingsbevillinger fra tidligere år med 25,8 millioner euro. Denne situation viser, at der i de seneste år var svagheder i forbindelse med planlægning og overvågning af behovet for nye betalingsbevillinger.

Gennemførelse af det flerårige budget under RP7

28. Af det maksimale beløb på 1 milliard euro i RP7-midler, som var tildelt fællesforetagendet for IMI 1, havde EU bidraget kontant med 827,2 million euro ved udgangen af 2017.

29. Af det beløb på 1 milliard euro, som industriens medlemmer skulle bidrage med til fællesforetagendet for IMI's aktiviteter, havde fællesforetagendet ved udgangen af 2017 valideret bidrag i naturalier på 529,9 millioner euro og kontantbidrag på 21,9 millioner euro. Yderligere 153,3 millioner euro i bidrag i naturalier blev angivet af medlemmet fra industrien og vil blive valideret i begyndelsen af 2018.

30. Det samlede bidrag i naturalier og kontantbidrag fra industriens medlemmer beløb sig derfor til 705,1 millioner euro ved udgangen af 2017, set i forhold til EU's kumulative kontantbidrag til fællesforetagendet for IMI's aktiviteter under RP7, som beløb sig til 827,2 millioner euro.

31. Af det samlede drifts- og administrationsbudget på 1 milliard euro til IMI 1-aktiviteter, havde fællesforetagendet for IMI 1 ved udgangen af 2017 indgået forpligtelser for 966 millioner euro (96,6 % af det disponible budget) og afholdt betalinger for 720 millioner euro.

32. Det høje antal udestående betalinger på 246 millioner euro (25 %) skyldtes især den forsinkede start på RP7-aktiviteter i fællesforetagendet for IMI's første år.

Gennemførelse af det flerårige budget under Horisont 2020

33. Af det maksimale beløb på 1 638 millioner euro af Horisont 2020 midler, som var tildelt fællesforetagendet for IMI i forbindelse med gennemførelsen af IMI 2, havde EU bidraget kontant med et samlet beløb på 157,3 millioner euro ved udgangen af 2017.

34. EFPIA forpligtede sig til at bidrage med mindst 1 425 millioner euro i naturalier og kontantbidrag til fællesforetagendets operationelle og administrative aktiviteter under Horisont 2020 i løbet af dets levetid. Ved udgangen af 2017 havde EFPIA og dens associerede partnere rapporteret om bidrag i naturalier på 132,8 millioner euro, hvoraf 82,5 millioner euro var blevet valideret. Den administrerende direktør havde desuden valideret kontantbidrag fra industriens medlemmer (EFPIA og associerede partnere) på 7,6 millioner euro.

35. De samlede bidrag fra industriens medlemmer beløb sig således til 140,4 millioner euro ved udgangen af 2017, mens EU's kontantbidrag var på 157,3 millioner euro.

36. Af det samlede drifts- og administrationsbudget for fællesforetagendet på 1 680 ( 11 ) millioner euro ( 12 ) havde fællesforetagendet ved udgangen af 2017 indgået forpligtelser for 819,0 millioner euro og afholdt betalinger for 179,6 millioner euro. Det relativt lave niveau for betalingerne skyldes hovedsagelig den tid, projektkonsortiet var om at indgå Horisont 2020-tilskudsaftalerne, som forsinkede fællesforetagendets planlagte forfinansieringsbetalinger for året.

INTERN KONTROL

Ramme for intern kontrol

37. Fællesforetagendet har indført pålidelige procedurer for forudgående kontrol på basis af finansielle og operationelle skrivebordsgennemgange. For så vidt angår de mellemliggende og endelige betalinger under RP7 udfører fællesforetagendet efterfølgende revisioner hos støttemodtagerne, mens det for anmeldelser af projektomkostninger i forbindelse med Horisont 2020 er Kommissionens fælles revisionstjeneste, der er ansvarlig for de efterfølgende revisioner. Ved udgangen af 2017 var restfejlforekomsten for de efterfølgende revisioner ifølge fællesforetagendet på 1,29 % vedrørende RP7 og på 0,81 % vedrørende Horisont 2020 ( 13 )

38. På grundlag af en vurdering af fællesforetagendets system for intern kontrol og substanstest af indtægter, betalinger, tilskuds- og indkøbsaktiviteter samt en gennemgang af en stikprøve af afsluttede efterfølgende revisioner, herunder inddrivelser som følge af de fejl, der var blevet påvist, gav revisionsresultaterne os rimelig sikkerhed for, at den samlede restfejlforekomst for fællesforetagendet er under væsentlighedstærsklen.

39. Kommissionens fælles støttecenter havde ved udgangen af 2017 ikke afsluttet specifikke ændringer af værktøjer til forvaltning og overvågning af tilskud under Horisont 2020 for at imødekomme fællesforetagendets rapporterings- og indsamlingsbehov for så vidt angår bidrag i naturalier.

ANDRE SPØRGSMÅL

Mobilisering af bidrag fra medlemmerne fra industrien

40. Et af fællesforetagendets vigtigste mål er at mobilisere bidrag fra industriens medlemmer på sit aktivitetsområde ( 14 ) . Ifølge fællesforetagendets grundforordning skal der mindst opnås en løftestangseffekt på 1 ( 15 )

OPLYSNINGER OM KOMMISSIONENS EVALUERINGER

41. Kommissionens endelige evaluering af fællesforetagendet for IMI, som opererer under RP7, dækkede perioden mellem 2008 og 2016 ( 16 ) , mens den foreløbige evaluering af fællesforetagendet for IMI, som opererede under H2020, dækkede perioden fra 2014 til 2016 ( 17 ) . Evalueringerne blev gennemført med bistand fra uafhængige eksperter, som fastsat i Rådets forordninger om fællesforetagendet for IMI ( 18 ) , og dækkede fællesforetagendets performance for så vidt angår relevans, produktivitet, effektivitet, sammenhæng og EU-merværdi, suppleret med en undersøgelse af åbenhed, gennemsigtighed og forskningskvalitet. Resultaterne af evalueringerne blev taget i betragtning i den rapport, som Kommissionen sendte til Europa-Parlamentet og Rådet i oktober 2017 ( 19 )

Vedtaget af Afdeling IV, der ledes af Neven MATES, medlem af Revisionsretten, i Luxembourg på mødet den 2. oktober 2018. På Revisionsrettens vegne Klaus-Heiner LEHNE Formand

(1) Rådets forordning (EF) nr. 73/2008 af 20. december 2007 om oprettelse af et fællesforetagende med henblik på gennemførelse af det fælles teknologiinitiativ om innovative lægemidler (EUT L 30 af 4.2.2008, s. 38).

(2) Rådets forordning (EU) nr. 557/2014 af 6. maj 2014 om oprettelse af fællesforetagendet for initiativet om innovative lægemidler 2 (EUT L 169 af 7.6.2014, s. 54).

(3) Artikel 5, stk. 1, i forordning (EF) nr. 73/2008.

(4) Artikel 3, stk. 1, i forordning (EU) nr. 557/2014.

(5) Artikel 13, stk. 2, i fællesforetagendet IMI2's vedtægter (bilag I til forordning (EU) nr. 557/2014.

(6) Nærmere oplysninger om fællesforetagendets aktiviteter kan findes på dets websted: https://www.imi.europa.eu.

(7) Årsregnskabet omfatter balancen, resultatopgørelsen, pengestrømsopgørelsen, opgørelsen over bevægelser på nettoaktiver samt en oversigt over væsentlige regnskabspraksis og andre forklarende noter.

(8) Beretningerne om budgetgennemførelsen omfatter de beretninger, der sammenfatter alle budgettransaktionerne, og de forklarende noter.

(9) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(10) Første ændring af 2017-budgettet.

(11) 1 638 millioner euro til dækning af administrative omkostninger og driftsomkostninger (artikel 3 i IMI2-forordningen) plus halvdelen af 85 millioner euro (kontantbidrag — artikel 13, bilaget til IMI2-forordningen).

(12) Dette beløb omfatter det maksimale kontante EU-bidrag til fællesforetagendets drifts- og administrationsomkostninger og det kontante bidrag fra medlemmerne fra industrien til fællesforetagendets administrationsomkostninger.

(13) Den årlige aktivitetsrapport for fællesforetagendet for IMI for 2017, s. 103-104.

(14) Betragtning 4 i forordning (EU) nr. 557/2014 anfører, at dette partnerskab bør bygge på et afbalanceret bidrag fra alle partnere.

(15) Minimumbidragene i naturalier fra industrimedlemmet (EFPIA) til fællesforetagendets operationelle aktiviteter (1 425 millioner euro) divideret med det maksimale EU-kontantbidrag til fællesforetagendet (1 425 millioner euro). Det bemærkes, at industriens medlemmer i overensstemmelse med IMI2's vedtægter ikke yder bidrag i naturalier til supplerende aktiviteter uden for fællesforetagendets arbejdsprogram.

(16) Endelig evaluering af fællesforetagendet for IMI, som opererer under RP7 https://ec.europa.eu/research/health/pdf/imi_final_evaluation.pdf.

(17) Foreløbig evaluering af fællesforetagendet for IMI (2014-2016), som opererer under Horisont 2020 https://ec.europa.eu/research/health/pdf/imi2_interim_evaluation.pdf.

(18) Kommissionens lovbestemte evalueringer, jf. artikel 11 i forordning (EF) nr. 73/2008 om oprettelse af fællesforetagendet for IMI og artikel 11 i forordning (EU) nr. 557/2014 om oprettelse af fællesforetagendet for IMI2.

(19) Kommissionens arbejdsdokument: Foreløbig evaluering af fællesforetagenderne, som opererer under Horisont 2020 (SWD(2017) 339 final).

(20) De anbefalinger, som evaluatorerne fremsatte, omfatter: nødvendigheden af at integrere andre industrier end lægemiddelindustrien i samarbejdsprojekterne, behovet for at øge SMV'ernes og EU 13's deltagelse, nødvendigheden af at udvikle en ansvarlig resultatmålingsramme til vurdering af fællesforetagendets indvirkning og socioøkonomiske fordele, nødvendigheden af at gennemgå politikken for intellektuel ejendomsret samt behovet for at forbedre og udvide adgangen til projektresultater med henblik på at sikre bæredygtigheden og øge indvirkningen.

(21) Specifikke foranstaltninger, som er præsenteret i handlingsplanen med henblik på at adressere evaluatorernes anbefalinger, omfatter: at identificere og udvikle emner, som er bedre tilpasset til SMV'er, at udvikle en IMI2-webside, der identificerer alle vigtige aktiver, som skabes ved IMI-projekter, med henblik på at fremme formidling og yderligere anvendelse, at søge rådgivning om, hvordan bæredygtigheden af værdifulde resultater/udfald fra IMI-projekter bedst sikres, at undersøge gennemførligheden og den potentielle merværdi af en formidlingsplatform for at stimulere udbredelsen af projektresultater.

(22) De allerede påbegyndte aktiviteter omfatter: udvikling af særlige webinarer med henblik på at styrke SMV'ers deltagelse i fællesforetagendets aktiviteter (https://www.imi.europa.eu/news-events/events/webinars-imi2-call-13), et katalog over de tilgængelige værktøjer, som skabes via IMI-projekter, for at fremme udbredelsen og for yderligere at udnytte projektresultater og udvide indvirkningen (fællesforetagendet for IMI2's websted, et nyt sæt relevante, godkendte, troværdige, lette og solide nøgleresultatindikatorer, som skal leveres fra regnskabsåret 2018 og fremover (IMI2's ændrede årlige arbejdsprogram fra marts 2018).

(23) Gennemgangen af politikken for intellektuel ejendomsret skal gøre det mere fleksibel, samtidig med at de retlige rammer overholdes.